Title: คำสั่งนายกรัฐมนตรี ที่ 1/2553 เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง

คำสั่งนายกรัฐมนตรี

คำสั่งนายกรัฐมนตรี
ที่ ๑/๒๕๕๓
เรื่อง
กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง

โดยที่คณะกรรมการบริหารนโยบายพลังงานได้มีมติในการประชุมเมื่อวันที่
๒๗ สิงหาคม ๒๕๕๒
เห็นชอบแนวทางการส่งเสริมการแปรรูปขยะเป็นน้ำมันและให้มีการจ่ายเงินชดเชยราคาน้ำมันที่ผลิตได้จากการแปรรูปขยะ
และคณะกรรมการนโยบายพลังงานแห่งชาติได้มีมติในการประชุมเมื่อวันที่ ๒๔ สิงหาคม
๒๕๕๒ เห็นชอบให้มีการทบทวนหลักเกณฑ์การคำนวณราคาก๊าซธรรมชาติสำหรับยานยนต์ (NGV)
สมควรแก้ไขเพิ่มเติมคำสั่งนายกรัฐมนตรี ที่ ๔/๒๕๔๗ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง
ลงวันที่ ๒๓ ธันวาคม พ.ศ. ๒๕๔๗ เพื่อรองรับแนวทางและวิธีการปฏิบัติ

อาศัยอำนาจตามความในมาตรา
๓ แห่งพระราชกำหนดแก้ไขและป้องกันภาวะการขาดแคลนน้ำมันเชื้อเพลิง พ.ศ. ๒๕๑๖
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
นายกรัฐมนตรีจึงออกคำสั่งไว้ ดังต่อไปนี้

ข้อ ๑ 
ให้ยกเลิกความในบทนิยามคำว่า น้ำมันเชื้อเพลิง ในข้อ ๒ ของคำสั่งนายกรัฐมนตรี ที่ ๔/๒๕๔๗ เรื่อง
กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง ลงวันที่ ๒๓
ธันวาคม พ.ศ. ๒๕๔๗ และให้ใช้ความต่อไปนี้แทน
น้ำมันเชื้อเพลิง หมายความว่า น้ำมันเบนซิน
น้ำมันก๊าด น้ำมันดีเซล น้ำมันเตา
น้ำมันที่คล้ายกันหรือน้ำมันสำหรับเครื่องยนต์ที่คล้ายกัน
น้ำมันดิบสังเคราะห์ที่ใช้หรืออาจใช้เป็นวัตถุดิบในการกลั่นหรือผลิตให้ได้มาซึ่งผลิตภัณฑ์ดังกล่าวข้างต้น
และให้หมายความรวมถึงก๊าซ ยางมะตอย และก๊าซธรรมชาติสำหรับยานยนต์ด้วย

ข้อ ๒ 
ให้เพิ่มบทนิยามคำว่า ก๊าซธรรมชาติสำหรับยานยนต์
ระหว่างบทนิยามคำว่า ก๊าซ และคำว่า คลังก๊าซ ในข้อ ๒ ของคำสั่งนายกรัฐมนตรี ที่ ๔/๒๕๔๗
เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง ลงวันที่
๒๓ ธันวาคม พ.ศ. ๒๕๔๗
ก๊าซธรรมชาติสำหรับยานยนต์ หมายความว่า
ก๊าซปิโตรเลียม ซึ่งประกอบด้วยมีเทนเป็นส่วนใหญ่
เพื่อนำมาใช้เป็นเชื้อเพลิงสำหรับยานพาหนะ
โดยมีลักษณะและคุณภาพตามประกาศกรมธุรกิจพลังงานที่ออกตามกฎหมายว่าด้วยการค้าน้ำมันเชื้อเพลิง

ข้อ ๓ 
ให้ยกเลิกความในบทนิยามคำว่า โรงกลั่น
ในข้อ ๒ ของคำสั่งนายกรัฐมนตรี ที่ ๔/๒๕๔๗ เรื่อง
กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง ลงวันที่ ๒๓
ธันวาคม พ.ศ. ๒๕๔๗ และให้ใช้ความต่อไปนี้แทน
โรงกลั่น หมายความว่า โรงกลั่นน้ำมันเชื้อเพลิง
สถานที่ผลิตและจำหน่ายน้ำมันเชื้อเพลิงภายในราชอาณาจักร และให้หมายความรวมถึง
(๑)
โรงแยกก๊าซในราชอาณาจักรที่ผลิตและจำหน่ายก๊าซเพื่อใช้ในราชอาณาจักรและโรงอุตสาหกรรมเคมีปิโตรเลียมและสารละลาย
(๒)
จุดจำหน่ายของสถานีบริการก๊าซธรรมชาติสำหรับยานยนต์ในราชอาณาจักร

ข้อ ๔[๑] 
คำสั่งนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

สั่ง ณ วันที่ ๒
มีนาคม พ.ศ. ๒๕๕๓
อภิสิทธิ์  เวชชาชีวะ
นายกรัฐมนตรี

ปริยานุช/ผู้จัดทำ
๑๗ มีนาคม ๒๕๕๓
นันท์นภัสร์/ตรวจ
๑๗ มีนาคม ๒๕๕๓

ปณตภร/ปรับปรุง
๒ มิถุนายน ๒๕๕๗

[๑] ราชกิจจานุเบกษา
เล่ม ๑๒๗/ตอนพิเศษ ๒๙ ง/หน้า ๑๐/๕ มีนาคม ๒๕๕๓